বঙ্গোপসাগরে ১৫০ কিমি সাঁতার ৫২ বছরের মহিলার!

ওয়েব ডেস্ক: বঙ্গোপসাগরে (Bay of Bengal) ১৫০ কিমি সাঁতার কাটলেন ৫২ বছর বয়সি এক মহিলা। অন্ধ্রপ্রদেশের (Andhra Pradesh) কাকিনাদা জেলার সামালকোটের বাসিন্দা গোলি সিয়ামালা (Goli Syamala)। বিশাখাপত্তনম (Vizag) থেকে নিজের জেলা কাকিনাদা পর্যন্ত সাঁতরালেন তিনি। ১৫০ কিমি রাস্তা পেরতে পাঁচদিনের মতো সময় লাগল তাঁর। ২৮ ডিসেম্বর বিশাখাপত্তনমের আর কে সমুদ্র সৈকত (RK Beach) থেকে পাড়ি দেন সিয়ামালা, ১ জানুয়ারি কাকিনাদার এনটিআর বিচে (NTR Beach) তাঁর যাত্রা শেষ হয়। প্রতিদিন গড়ে ৩০ কিমি সাঁতার কেটেছেন তিনি।

সাঁতারের প্রতি সিয়ামালার ঝোঁক কিন্তু প্রথম থেকেই নয়। একটা অ্যানিমেশন স্টুডিও ছিল তাঁর, সেখানে এক দশকের বেশি সময় প্রযোজক, সৃজনশীল পরিচালক এবং লেখক হিসেবে কাজ করেছেন। সেই স্টুডিও বন্ধ হয়ে পড়ায় অবসাদগ্রস্ত হয়ে পড়েন। সেই অবসাদ কাটাতেই মন দেন সাঁতারে। সেখান থেকে আজ এই পর্যায়ে উত্তরণ করেছেন। এখন খোলা জলে সাঁতারের একজন অনুপ্রেরণা হয়ে উঠেছেন তিনি। অন্ধ্রপ্রদেশের তরুণ প্রজন্মকে উৎসাহ দিতেই ১৫০ কিমি সাঁতার কাটার লক্ষ্য নিয়েছিলেন তিনি।

আরও পড়ুন: বুমরার চোট কতটা গুরুতর? রবিবার খেলতে পারবেন?

সাঁতারের সাফল্য সিয়ামালার অতীতে কম নেই। যেমন

পক প্রণালী: ১৩ ঘণ্টা ৪৩ মিনিটে ৩০ কিলোমিটার সাঁতার কেটে এই কৃতিত্ব অর্জনকারী দ্বিতীয় মহিলা হয়ে উঠেছেন।

ক্যাটালিনা চ্যানেল: ১২ ডিগ্রি সেলসিয়াস তাপমাত্রায় ১৯ ঘণ্টার মধ্যে ক্যাটালিনা দ্বীপ থেকে লস অ্যাঞ্জেলেস পর্যন্ত ৩৬ কিলোমিটার কভার করেন।

লাক্ষাদ্বীপ দ্বীপপুঞ্জ: লাক্ষাদ্বীপ পর্যটনকে উন্নীত করার জন্য প্রধানমন্ত্রী নরেন্দ্র মোদির আহ্বানে অনুপ্রাণিত হয়ে কিল্টন দ্বীপ থেকে কদমথ দ্বীপ পর্যন্ত ১৮ ঘণ্টায় ৪৮ কিলোমিটার সাঁতার কাটেন।

এগুলি ছাড়াও, তিনি বেশ কয়েকটি বড় নদীতেও সাঁতার কেটেছেন:

কৃষ্ণা নদী: ১.৫ কিলোমিটার

হুগলি নদী: ১৪ কিলোমিটার

গঙ্গা নদী: ১৩ কিলোমিটার

ভাগীরথী নদী: ৮১ কিলোমিটার